ГIабдулагьица дие гIакълу кьуна гIемерал батIи-батIиял чагIазухъе инчIого цохIо ХIасанханил Ражабихъе ани, дир хIалтIи тIубалилан: гьев вугила гьитIинаб мехалдасаго МахIмудил вукIарав гьудул, гьесул гIел цояв. Дуда бицардулел ругила шагIир лъалелги лъаларелги: цояз саяхъ гьавулев вугила, цояз «дибир» гьавулев вугила, хIатта ратулел ругила гьев МахIачил хьибил ккурав «ленинец» вукIанин абулелги. Ражаб вугила дуниялги бихьарав, гIадамалги лъалев гIакъилав чи – аслияб жо – гьес гьереси бицунарила… ГIабдулагьил хъизан ПатIиматица кьураб сайгъат-саламги босун, ХъахIабросулъ учительлъун хIалтIулев Генуса ХIажиев МухIамадгун (гьев рукъалъ ГIабдулагьил бакIалда вукIана) дун щвана Ражабихъе.